Metalloides
Metalloides est aliquod elementum chemicum quod proprietates habet inter illas metallorum et non-metallorum, vel mixturam harum proprietatum. Neque est metalloidis definitio regularis nec consensus de elementis pro metalloidibus habitis. Nihilominus chemici hoc vocabulo saepe uti solent. Sex metalloida saepe agnita sunt borium, silicium, germanium, arsenicum, antimonium, tellurium. Quinque elementa minus saepe sic appellata sunt carbo, aluminium, selenium, polonium, astatium. In tabula periodica normali haec undecim iacent in fascia diagonali regionis p, a borio in superiore sinistra ad astatium in inferiore dextra, secundum lineam divisionis inter metalla et non-metalla in nonnullis tabulis monstratam. Metalloida typica speciem gerunt metallicam, sed fragiles sunt et mediocriter tantum electricitatem conducunt. Quod ad chemiam pertinet plerumque ut non-metalla se gerunt, sed metallis misceri possunt. Plurimae aliae proprietates physica et chemica sunt naturae mediae inter metalla et non-metalla. Metalloida plerumque sunt nimis fragilia ut usus in structura habeant. Illa et coniugationes adhibentur in ligationibus, agentibus biologicis, catalytis, retardatoriis flammium, vitris, optoelectronica, pyrotechnia, semiconductris, atque electronica.